Šefik Džaferović

Šefik Džaferović (rođen 9. septembra 1957) bosanskohercegovački je političar, član Stranke demokratske akcije (SDA) od juna 1993, te bivši član Predsjedništva Bosne i Hercegovine od 2018. do 2022.

Bio je član Izvršnog odbora SDA Zenica od 1994. do 1997. i član Izvršnog odbora SDA od 1997. do 2000. U periodu od 2000. do 2002. bio je portparol, a od 2001. do 2005. generalni sekretar stranke. U naredne četiri godine obavljao je dužnost potpredsjednika stranke.

Na općim izborima u Bosni i Hercegovini održanim u oktobru 2018. bio je kandidat za člana Predsjedništva BiH iz reda bošnjačkog naroda, pri čemu je osvojio mandat za člana Predsjedništva Bosne i Hercegovine.

Biografija
Rođen je 9. septembra 1957. u Zavidovićima. Osnovnu školu je završio u Zavidovićima, kao i gimnaziju, 1975. Diplomirao je na Pravnom fakultetu u Sarajevu 29. maja 1979, a pravosudni ispit je položio u junu naredne godine. Nakon okončanja studija, pa do maja 1986. radio je prvo kao pripravnik, zatim šest mjeseci kao zamjenik općinskog tužioca, a potom i kao sudija Općinskog suda, sve u Zavidovićima.

Od maja 1986. do februara 1992. bio je sudija Okružnog suda u Zenici, a kao advokat je radio od 1992. do 1993, također u Zenici. Od 1993. do sredine 1994. u tadašnjem Okrugu Zenica radio je na administrativnim poslovima.

Između jula 1994. i februara 1996. bio je načelnik Centra službi bezbjednosti Zenica. Naredna tri mjeseca je radio kao sekretar u Agenciji za istraživanje i dokumentaciju (AID). Nakon toga je do izbora 1996. obavljao dužnost savjetnika u Vladi Zeničko-dobojskog kantona (ZDK).

Od 1996. do 2000. bio je predsjedavajući Skupštine Zeničko-dobojskog kantona i delegat u Doma naroda Parlamenta FBiH, a do 2002. i delegat u Domu naroda Parlamentarne skupštine Bosne i Hercegovine. Na općim izborima 2002. godine osvojio je 27.643 glasa, postao poslanik u Predstavničkom domu Parlamentarne skupštine BiH, i naredne četiri godine bio predsjedavajući, odnosno, zamjenik predsjedavajućeg Predstavničkog doma.

Na općim izborima 2006. izabran je po drugi put u Predstavnički dom Parlament BiH, kada je osvojio 23.091 glas. Na općim izborima 2010. po treći put je dobio mandat u ovom tijelu, sa osvojenih 19.092 glasa.Šefik Džaferović, biografija na Cin.ba

Godine 2018. na općim izborima bio je kandidat za člana Predsjedništva Bosne i Hercegovine, te je izabran, ispred Stranke demokratske akcije, za člana iz reda Bošnjaka.

Privatni život
Živi u Sarajevu sa suprugom Vildanom i dvoje djece.

Reference

Vanjski linkovi 

Kategorija:Rođeni 1957.
Kategorija:Živi ljudi
Kategorija:Biografije, Zavidovići
Kategorija:Bošnjaci
Kategorija:Bosanskohercegovački političari
Kategorija:Političari Federacije Bosne i Hercegovine
Kategorija:Političari Stranke demokratske akcije
Kategorija:Bošnjački političari